The Smallest Man Who Ever Lived

"The Smallest Man Who Ever Lived" (בעברית: "הָאִישׁ הַקָּטָן בְּיוֹתֵר שֶׁחַי אֵי-פַּעַם") הוא שיר שהוקלט על ידי הזמרת-יוצרת האמריקאית טיילור סוויפט. את השיר הוציאה ב-19 באפריל 2024 לאור חברת התקליטים ריפבליק רקורדס, כרצועה ה-14 מתוך אלבומה ה-11 של סוויפט, The Tortured Poets Department.

 רקע 
ב-21 באוקטובר 2022 פרסמה סוויפט את אלבומה העשירי, Midnights, שזכה להצלחה אדירה והפך למוקד התעניינות גדול בקרב כלי התקשורת בעולם. ביום הראשון לצאתו הושמע כ-186 מיליון פעמים בספוטיפיי – שיא כל הזמנים. בשנת 2023 הוציאה את Speak Now (Taylor's Version) ואת  כחלק מפרויקט הקלטת כל ששת אלבומיה הראשונים מחדש עקב מחלוקת המאסטרס שלה עם חברת התקליטים ביג משין רקורדס. ב-4 בפברואר נערך טקס פרסי גראמי ה-66 בו הועמד Midnights לכמה פרסים שונים. כמה ימים לפני הטקס שינתה סוויפט את תמונת הפרופיל שלה ברשתות החברתיות לתצלום בשחור-לבן. מעריצים רבים סברו כי היא עתידה להכריז על מועד הוצאתו של Reputation (Taylor's Version), ההקלטה החוזרת של אלבום האולפן השישי שלה, Reputation (2017), שאופיין באותם צבעים. בד בבד הייתה באתר האינטרנט של סוויפט מעין תקלה, שדיווחה על קוד HTTP 321. בנוסף, נרשם על הצג קוד שגיאה אחר בשם "hneriergrd", שפוענח מאוחר יותר על ידי הסוויפטיז בתהליך אנגרמה כ-"Red herring", מונח המתאר אדם שמנסה להסיח את דעת הקהל מפתרון הבעיה האמיתית. קוד המקור של האתר היה בג'יבריש.

בטקס פרסי גראמי ה-66 זכתה סוויפט בשני פרסים עבור "אלבום הפופ הווקאלי הטוב ביותר" ו"אלבום השנה". בנאום הזכייה הראשון שלה הכריזה על תאריך צאתו של The Tortured Poets Department, וסיפרה כי היא עבדה על יצירתו עוד מ-2022. עטיפתו הרשמית הועלתה לחשבונות השונים שלה ברשתות החברתיות יחד עם צילום של פתק לבן בכתב יד, אשר שילב תרגומים לאנגלית מקוד המקור של אתר האינטרנט ה"תקול" שלה:

ב-6 בפברואר 2024 חשפה סוויפט את רשימת הרצועות באלבום. "The Smallest Man Who Ever Lived" הוכלל כרצועה ה-14 שלו. ב-11 באפריל נודע כי אורך השיר עומד על ארבע דקות וחמש שניות.

 הפקה והקלטה 

סוויפט כתבה והפיקה את "The Smallest Man Who Ever Lived" יחד עם ארון דסנר, שהקליט אותו בביאריץ, צרפת. דסנר גם ניגן בבס, גיטרה חשמלית, פסנתר וסינתיסייזרים. השיר הוקלט גם על ידי בלה בלסקו באולפן לונג פונד בעמק ההדסון, ועל ידי בו סורנסון באולפן Tiny Telephone באוקלנד, קליפורניה, בעוד לורה סיסק הקליטה את שירתה של סוויפט. השיר עבר מיקס על ידי סרבן גניאה באולפני מיקסטאר בווירג'יניה ביץ', ועיבוד מאסטרינג על ידי רנדי מריל באולפני סטרלינג סאונד באדג'ווטר, ניו ג'רזי. ברייס בורדון עבד כטכנאי המיקסינג. רוב מוס ניגן בכינור ובויולה. ג'יימס מקאליסטר ניגן בתופים, גיטרה חשמלית, כלי הקשה וסינתיסייזרים. ג'ייסון סלוטה ניגן בכלי הקשה.
 כתיבה וניתוח מוזיקלי 

אורך השיר 4 דקות ו-5 שניות. עיתונאי מוזיקה זיהו אותו כשיר פרידה וכשיר דיס פרובוקטיבי המיועד למאהב לשעבר. "The Smallest Man Who Ever Lived" מחולק לשני חלקים מבחינה מוזיקלית: החלק הראשון הוא בלדה סנטימנטלית מאופקת הבנויה סביב פסנתר ותכנות מהבהב, והחלק השני הוא גשר פרובוקטיבי בן אקורד אחד הכולל קלאנג  בהשראת רוק. סוויפט נאנחת בקול רם מספר פעמים במהלך השיר, וקולה מתעוות עם הכניסה לגשר.

המילים מתארות גבר הלובש חליפה: "Jehovah's Witness suit", שמשוויץ במספרת ואז מתעלם ממנה ומנסה לקנות סמים מאדם שהיא מכירה. היא מפציצה את הנושא בסדרת שאלות בגשר: "Were you sent by someone who wanted me dead?/ Did you sleep with a gun underneath our bed?/ Were you writing a book?/ Were you a sleeper cell spy?/ In 50 years will all this be declassified and you'll confess why you did it?" – סוויפט בעצם שואלת אותו למה הוא עשה את מה שהוא עשה, למה הוא נכנס למערכת היחסים הזו בכלל, היא שואלת אם הוא נשלח על ידי מישהו שרוצה להרוג אותה, ואם הוא יכתוב עליה ספר או שהוא בכלל ריגל אחריה. הגשר משתמש במספר אזכורים לריגול, ובסופו של דבר מסכם ש-"it wasn't sexy once it wasn't forbidden" – ברגע שמערכת היחסים הזו כבר לא הייתה אסורה, היא לא הייתה סקסית.

מספר עיתונאי מוזיקה, יחד עם כמה ממעריציה של סוויפט, שיערו שהשיר נכתב על הזמר מאטי הילי, איתו סוויפט ניהלה מערכת יחסים רומנטית מתוקשרת בשנת 2023. זאת בשל היסטוריה מדווחת של שימוש בסמים, וזה שהוא מרבה ללבוש חליפה ועניבה ייחודיים שסוויפט הזכירה בשיר. לודוביץ' האנטר-טילני מהפייננשל טיימס טען כי ספקולציות כאלה "פספסו את הנקודה" של עבודתה של סוויפט. דודתו של הילי, דבי דדס, הודתה, על פי הדיווחים, שהוא היה נושא השיר וש"הוא לא מופתע" ממנו.
 ביקורות 

מספר מבקרי מוזיקה בחרו ב-"The Smallest Man Who Ever Lived" כשיר הבולט מתוך The Tortured Poets Department וכאחד השירים הטובים ביותר בדיסקוגרפיה של סוויפט. ג'ייסון ליפשוץ מבילבורד כינה אותו כשיר הטוב ביותר באלבום. ריאן פיש מהוליווד ריפורטר ראה בו שיר בולט ואמר שסוויפט בשיר היא "האכזרית והישירה ביותר שסוויפט הייתה אי פעם". מרי סירוקי מ-Consequence וקאלי אלגרים מ-Business Insider ראו בו באופן דומה כשיר הבולט ביותר מתוך The Tortured Poets Department. קרוליין דארני מ-USA Today דירגה את רצועות האלבום ונתנה לשיר את המקום השישי. היא סברה שהגשר בשיר הוא הגשר הטוב ביותר בדיסקוגרפיה של סוויפט. נייט ג'ונס מ-Vulture דירג את השיר במקום ה-30 בדיסקוגרפיה של סוויפט נכון לשנת 2024. הוא ולינדזי זולדז מהניו יורק טיימס כינו אותו "שיר הפרידה הטוב ביותר שלה מאז "All Too Well" שיצא בשנת 2012".

מבקרים אחרים הדגישו את המילים העזות ואת הגשת השיר. כריס וילמן ממגזין וראייטי הציב את "The Smallest Man Who Ever Lived" במקום ה-25 בדירוג 75 השירים הטובים ביותר של סוויפט לשנת 2024, כשהוא מחשיב אותו לשיר הכועס ביותר שלה מאז "Dear John" שיצא בשנת 2010. רוב שפילד ממגזין רולינג סטון סבר שניתן לשנות את שם השיר ל"השיר הכועס ביותר שאכתוב אי פעם" בשל שאלותיו הסוערות. הוא ראה בו פרספקטיבה חדשה על עבודתה הקודמת. האנטר-טילני שיבחה את השיר כ"התנקשות ארסית שקטה בפסנתר". סטפני ברט שכותבת עבור The Nation הגדירה אותו באופן דומה כ"השיר הקשה, המזלזל והמגנה ביותר שסוויפט כתבה אי פעם". לורן ווב מ-Clash שיבחה את "המרירות הבלתי מרוסנת" של השיר, וויל האריס מ-Q תיאר אותו כ"התקפה פגיעה על מיתרי הלב". אלכס הופר מ-American Songwriter ראה במשפט "Cause it wasn't sexy once it wasn't forbidden" כחלק בולט ב-The Tortured Poets Department.

 הופעות חיות 
ב-9 במאי 2024, השיר נוסף לרשימת השירים של סיבוב ההופעות של סוויפט, "The Eras Tour". השיר נוסף לכבוד הלג האירופאי של סיבוב ההופעות, בו סוויפט הוסיפה את אלבומה The Tortured Poets Department לסט. סוויפט מבצעת גרסה מקוצרת של "The Smallest Man Who Ever Lived" כאשר היא שרה את הבית הראשון, אל הפזמון, וישר אל הגשר.
 קרדיטים 

הקרדיטים נלקחו מהערות האלבום של The Tortured Poets Department.
 טיילור סוויפט – שירה, כתיבה, הפקה
 ארון דסנר – הפקה, כתיבה, הקלטה, תופים, בס, גיטרה חשמלית, פסנתר, סינתיסייזרים
 בלה בלסקו – הקלטה
 בו סורנסון – הקלטה
 לורה סיסק – הקלטה
 סרבן גניאה – מיקסינג
 ברייס בורדון – מיקסינג
 רנדי מריל – מאסטרינג
 רוב מוס – כינור, ויולה
 ג'יימס מקאליסטר – תופים, גיטרה חשמלית, כלי הקשה, סינתיסייזרים
 ג'ייסון סלוטה – כלי הקשה
 מיקומי שיא 

קישורים חיצוניים

 הערות שוליים 

קטגוריה:שירי טיילור סוויפט
קטגוריה:שירים באנגלית
קטגוריה:שירים שנכתבו על ידי ארון דסנר
קטגוריה:שירים שנכתבו על ידי טיילור סוויפט
קטגוריה:שירים שהופקו על ידי ארון דסנר
קטגוריה:שירים שהופקו על ידי טיילור סוויפט